b'\n_START_ARTICLE_\nMigrena\n_START_SECTION_\nVzroki\n_START_PARAGRAPH_\nMehanizem nastanka migrene je \xc5\xa1e vedno slabo poznan. \xc5\xa0lo naj bi za nevrovaskularno (\xc5\xbeiv\xc4\x8dno-\xc5\xbeilno) motnjo. Delovanje \xc5\xbeiv\xc4\x8dnih celic v osrednjem \xc5\xbeiv\xc4\x8devju se pri migrenskem glavobolu spremeni; aktivirajo se jedra v mo\xc5\xbeganskem deblu, mo\xc5\xbeganska skorja se prekomerno vzdra\xc5\xbei, pojavi se raz\xc5\xa1irjajo\xc4\x8da se kortikalna depresija, ob tem pa se aktivirajo tudi vnetni proseci v lobanjskih \xc5\xbeilah in v trdi opni. Opisali so \xc5\xbee ve\xc4\x8d spro\xc5\xbeilnih dejavnikov, ki lahko izzovejo napad migrenskega glavobola, na primer pitje rde\xc4\x8dega vina, preskok obroka hrane, prekomerni aferentni dra\xc5\xbeljaji (na primer bliskajo\xc4\x8da svetloba, mo\xc4\x8dan vonj), spremembe vremena, pomanjkanje spanja, stres, hormonski dejavniki ... Mo\xc4\x8dan spro\xc5\xbeilni dejavnik je tudi nihanje hormona estrogena, zato se pri \xc5\xa1tevilnih bolnicah migrena prvi\xc4\x8d pojavi ob menarhi, se oja\xc4\x8da v \xc4\x8dasu menstruacije in se lahko poslab\xc5\xa1a v \xc4\x8dasu menopavze.\n_START_SECTION_\nZdravljenje\n_START_PARAGRAPH_\nV nekaterih primerih so migrene redke in blage, tako da jih bolniki premagajo brez posebnega zdravljenja. Vendar pa se lahko migrena ka\xc5\xbee tudi kot huda iz\xc4\x8drpavajo\xc4\x8da bolezen, ki v rednih razmikih povzro\xc4\x8da nezmo\xc5\xbenost bolnika in resno vpliva na njegovo kakovost \xc5\xbeivljenja. Posledi\xc4\x8dno je zdravljenje odvisno od pogostnosti, trajanja in stopnje napadov._NEWLINE_Uspe\xc5\xa1no zdravljenje obsega celovit individualni pristop k posameznemu bolniku in obsega vedenjsko terapijo, terapijo akutnega glavobola, preventivno terapijo in komplementarne metode zdravljenja.\n_START_SECTION_\nAkutni migrenski glavobol\n_START_PARAGRAPH_\nBlagi do zmerni migrenski napadi se zdravijo s \xc5\xa1ibkimi analgetiki (nesteroidnimi protivnetnimi zdravili ali paracetamolom). U\xc4\x8dinkovita so tudi zdravila z opioidnimi u\xc4\x8dinkovinami, kofeinom ali butalbitalom, vendar se jih lahko uporablja le kratek \xc4\x8das in obstaja tveganje za pojav kroni\xc4\x8dnega dnevnega glavobola. Pri bolnikih, pri katerih se blagi migrenski glavoboli obi\xc4\x8dajno stopnjujejo v huj\xc5\xa1e glavobole, se uporabljajo triptani. Pri zelo hudih napadih je lahko u\xc4\x8dinkovito intravensko dajanje dihidroergotamina v kombinaciji z antiemetikom (zdravilom proti slabosti) iz skupine dopaminskih antagonistov._NEWLINE_Pri izbiri ustreznega protibole\xc4\x8dinskega zdravljenja sta uveljavljena dva pristopa: stopenjska izbira zdravila in izbira zdravila po korakih. Pri stopenjski izbiri zdravnik izbere ustrezno protibole\xc4\x8dinsko zdravilo na osnovi stopnjo prizadetosti bolnika, ki se dolo\xc4\x8di na osnovi posebnega vpra\xc5\xa1alnika. Pri izbiri zdravila po korakih pa zdravnik najprej obi\xc4\x8dajno za\xc4\x8dne z zdravljenjem z zdravilom iz skupine analgetikov ali nesteroidnih protivnetnih u\xc4\x8dinkovin, kombiniranega z antiemetikom. \xc4\x8ce_NEWLINE_zdravilo ni ustrezno, se zamenja z drugim zdravilom, dokler se ne izbere u\xc4\x8dinkovito.\n_START_SECTION_\nEpidemiologija\n_START_PARAGRAPH_\nV razvitih dr\xc5\xbeavah trpi zaradi migrene najmanj ena od osmih odraslih oseb; pri \xc5\xbeenskah je do trikrat pogostej\xc5\xa1a kot pri mo\xc5\xa1kih. Najpogostej\xc5\xa1a je med 25. in 40. letom starosti in 90\xc2\xa0% bolnikov do\xc5\xbeivi prvi napad migrene pred \xc5\xa1tiridesetim letom. Pri 70\xc2\xa0% bolnikov se migrena pojavlja v dru\xc5\xbeini.'